Diari Oficial de la Generalitat Valenciana


Sumari del DOGV 3745, del 09-05-2000 (2000/3525)

ORDRE de 2 de maig de 2000, de la Conselleria d'Ocupació, sobre concessió d'ajudes per a la millora de les condicions de treball en xicotetes empreses.
-------------------------------------------------------------------------------------------------------------------------------------------------------

### Dades del document

Número de DOGV
:   3745

Data del DOGV
:   09-05-2000

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2000/3525


Data del document
:   02-05-2000

Organisme emissor
:   Conselleria d'Ocupació

Tipus de document
:   Ordre

Descriptors 

:   * suport econòmic
    * condició de treball
    * ajuda a les empreses

ORDRE de 2 de maig de 2000, de la Conselleria d'Ocupació, sobre concessió d'ajudes per a la millora de les condicions de treball en xicotetes empreses. [2000/M3525]
  
La Llei 31/1995, de 8 de novembre, de Prevenció de Riscos Laborals, en l'article 5, estableix que la política en matèria de prevenció tindrà per objecte la promoció de la millora de les condicions de treball, adreçada a elevar el grau de protecció i de la seguretat i salut del personal treballador en el treball. De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.
  
És notori el predomini de les xicotetes empreses en el model industrial implantat a la Comunitat Valenciana, que sovint no tenen els mitjans necessaris per a dedicar una part suficient dels seus recursos a la seguretat de les seues instal·lacions, la qual cosa origina un major nombre d'accidents de treball i malalties professionals, i que no disposen de les infraestructures necessàries que faciliten el desenvolupament de l'acció preventiva, especialment pel que fa a la informació del personal treballador sobre els riscos a què està exposat i la formació teòrica i pràctica, suficient i adequada per a la seua protecció.
  
La indústria de la fusta, del calçat i del tèxtil, de gran tradició a la Comunitat Valenciana, utilitza en els seus processos de fabricació i acabat, substàncies i preparats químics que per la seua composició i la naturalesa dels seus components estan classificats com a perillosos.
  
La comercialització d'aquests productes està subjecta a una legislació específica de classificació, envasament i etiquetatge, on s'adverteix dels perills essencials i riscos específics, i s'indiquen els consells de prudència o recomanacions de seguretat per a la utilització. En la indústria s'utilitzen aquestes substàncies i preparades generalment en processos oberts en llocs de treball en què els personal treballador està exposat als vapors despresos o als aerosols formats en les operacions d'aplicació mitjançant pistoles pneumàtiques (aerografia), i així mateix existeix un gran nombre de llocs de treball amb emissió de pols, especialment en la indústria de la fusta.
  
L'exposició a aquests vapors, aerosols i pols pot ser perillosa per a la salut del personal treballador, si les seues concentracions en l'ambient de treball superen els valors límit de referència. La Llei 31/1995, de Prevenció de Riscos Laborals, en l'article 14, estableix el dret del personal treballador a una protecció eficaç en matèria de seguretat i salut en el treball, que l'empresari haurà de garantir en compliment del deure de protecció.
  
Per a garantir un ambient de treball que no supose risc per a la salut del personal treballador per l'exposició a aquests agents químics perillosos, és freqüentment necessari el control mitjançant instal·lacions d'extraccions localitzades d'aire als llocs de treball.
  
La utilització d'aquests sistemes de protecció col·lectiva és d'aplicació si volem combatre el risc en l'origen, tal com estableix l'article 15 de la Llei de Prevenció de Riscos Laborals, i evitar malalties derivades del treball que tanta alarma social produeixen, a més de danys per al personal treballador, els seus familiars i les empreses que els ocupen.
  
Així mateix, la publicació del Reial Decret 1215/1997, de 18 de juliol, pel qual s'estableixen les disposicions mínimes de seguretat i salut per a la utilització pel personal treballador dels equips de treball, estableix que aquests hauran d'ajustar-se als requisits establits en l'annex I.5, entre els quals figura que qualsevol equip de treball que comporte risc per emanació de gasos, vapors o líquids, o per emissió de pols, haurà d'estar proveït de dispositius adequats de captació o extracció prop de la font emissora corresponent.
  
En conseqüència, està plenament justificada l'actuació en els sectors de la fusta, del calçat i del tèxtil, mitjançant la concessió d'ajudes per a proteccions col·lectives adreçades a les xicotetes empreses i destinades a la renovació i/o l'adquisició de sistemes d'extracció localitzada d'aire com a forma de fomentar-ne l'ús generalitzat.
  
La Comunitat Valenciana, d'acord amb allò establit en l'Estatut d'Autonomia, té atribuïdes les competències en matèria de treball i seguretat i higiene. En l'exercici d'aquestes competències, procedeix establir un règim d'ajudes que tendisca a aconseguir la promoció de la prevenció en les xicotetes empreses dels sectors de la fusta, calçat i tèxtil radicades a la Comunitat Valenciana.
  
Amb l'Ordre de 26 de novembre de 1.998, de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball en xicotetes empreses (DOGV núm. 3.387 de 4 de desembre de 1998), es va introduir la regulació d'aquestes ajudes en el passat exercici. El gran nombre de sol·licituds presentades, i el fet que no totes pogueren ser ateses per raons de limitacions pressupostàries, aconsellen tenir en compte les citades sol·licituds que podran ser estimades a l'empara d'aquesta ordre, i que gaudisquen de prioritat per a la tramitació en els termes que estableix l'article 6.
  
Finalment, s'assenyala que les ajudes que es concedisquen d'acord amb allò previst en aquesta ordre, ho seran en el marc de la Comunicació de la Comissió 96/C 68/06 (DOCE C 68, de 6 de març de 1996).
  
Per això, i en ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,
  
Ordene
  
Article 1. Objecte i àmbit
  
1. L'objecte de aquesta ordre és establir el règim de concessió d'ajudes per a la realització d'inversions destinades per a la millora de les condicions de treball en les xicotetes empreses de la Comunitat Valenciana dels sectors de la fusta, calçat i tèxtil, així com per a la realització d'inversions a la Comunitat Valenciana per les organitzacions empresarials, entitats sindicals i les fundacions constituïdes per elles per a la millora de les condicions de treball en les xicotetes empreses dels seus àmbits d'actuació.
  
2. El règim d'ajudes serà d'aplicació tal com es determina en els següents articles.
  
Article 2. Accions que poden tenir suport
  
Les ajudes podran anar destinades a les actuacions següents:
  
a) Inversions en les xicotetes empreses dels sectors de la fusta, calçat i tèxtil per a la renovació i/o l'adquisició del sistema o parts del sistema d'extracció localitzada d'aire per a eliminar o reduir les concentracions dels agents químics (gasos, vapors, pols, etc.), presents als llocs de treball en límits tolerables.
  
El sistema d'extracció localitzada d'aire es compon de:
  
- campana,
  
- conductes i accessoris,
  
- ventiladors, i
  
- depuradors.
  
b) Inversions en infraestructura i mitjans instrumentals que faciliten a les xicotetes empreses el desenvolupament de les accions d'avaluació de riscos i formació i informació, teòrica i pràctica, sobre prevenció de riscos laborals.
  
Article 3. Beneficiaris de les ajudes
  
Podran ser beneficiaris de les ajudes:
  
a) Per a les actuacions assenyalades en l'article 2.a), les xicotetes empreses de la Comunitat Valenciana dels sectors de la fusta, calçat i tèxtil que ocupen fins a 50 persones treballadores i que, addicionalment, no incomplisquen els criteris d'independència recomanats per la Comissió Europea per a la seua consideració com a això.
  
b) Per a les actuacions assenyalades en l'article 2.b), les organitzacions empresarials i sindicals de la Comunitat Valenciana constituïdes a l'empara de la Llei 19/1977 o de la Llei Orgànica 11/1985, i les fundacions constituïdes per elles entre els objectius de les quals es trobe la prevenció de riscos laborals.
  
Article 4. Quantia de les ajudes
  
1.Per a les accions assenyalades en l'article 2.a), les ajudes seran del 40% del cost de la inversió. L'Impost sobre el Valor Afegit (IVA) per l'adquisició de béns no serà considerat, a l'efecte de l'ajuda, com a cost de la inversió. En cap cas la quantia de les ajudes podrà ser superior a un milió de pessetes per beneficiari. Aquest límit d'un milió de pessetes s'aplicarà al conjunt de l'empresa beneficiària i de totes les empreses en què es posseïsca directa o indirectament el 25% o més del seu capital o dels drets de vot.
  
2.Per a les accions assenyalades en l'article 2.b), les ajudes podran arribar a una quantia màxima del 75% del cost de la inversió. L'Impost sobre el Valor Afegit (IVA) no serà considerat, a l'efecte de l'ajuda, com a cost de la inversió. En cap cas la quantia de l'ajuda podrà ser superior a quatre milions de pessetes per beneficiari.
  
3.Les ajudes que s'estableixen en aquesta ordre tindran la consideració de subvencions.
  
4.L'import de les ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 euros.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran de adreçar-se a la Direcció General de Treball i Seguretat Laboral, i es presentaran en l'imprés normalitzat en els registres de les corresponents direccions territorials d'Ocupació, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2.Les sol·licituds hauran d'acompanyar-se dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal, si és procedent.
  
b) Justificació de trobar-se el sol·licitant al corrent en el compliment de les seues obligacions tributàries i de la Seguretat Social, en els termes previstos en l'Ordre de 30 de maig de 1996,de la Conselleria d'Economia i Hisenda, la vigència de la qual haurà d'estendre's fins a la data de concessió de la subvenció.
  
c) Memòria descriptiva de l'actuació per a la qual se sol·licita l'ajuda i la seua repercussió en la millora de les condicions de treball, programa d'actuació que presente el seu desenvolupament temporal i garantisca l'execució de les inversions en l'exercici per al qual se sol·licita la subvenció, així com pressupost detallat per partides o factures proforma. En cas de resultar necessari per la naturalesa de l'actuació a realitzar, haurà de presentar-se un projecte tècnic, que haurà de ser sotmés a informe de a Oficina de Supervisió de Projectes o de tècnics designats per la conselleria.
  
d) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat abans davant de la Conselleria d'Ocupació, i no han variat.
  
e) Declaració responsable sobre el compliment dels requisits exigits en l'article 3 i en l'article 4.1 de aquesta ordre.
  
f) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió, el règim d'ajudes en què s'empara; o, si és procedent, la declaració responsable de no haver-ne rebut cap.
  
3. El termini de presentació de sol·licituds finalitzarà el dia 31 de maig de 2000.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, o no s'acompanye la documentació que d'acord amb aquesta ordre resulte exigible, es requerirà la persona interessada perquè en el termini de 10 dies esmene la falta o acompanye els documents preceptius, amb la indicació que si així no ho fera, es considerarà que desisteix en la seua petició, amb la resolució prèvia que haurà de ser dictada en els termes previstos en l'article 42.
  
Article 6. Criteris d'avaluació de les sol·licituds
  
Les ajudes es concediran a les entitats que complisquen els requisits, per ordre de registre d'entrada de l'expedient complet, fins a exhaurir el crèdit disponible.
  
Article 7. Resolució de la concessió d'ajudes
  
1. Les direccions territorials d'Ocupació remetran els expedients a la Direcció General de Treball i Seguretat Laboral, després de comprovar la documentació aportada pels sol·licitants i esmenades les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Direcció General de Treball i Seguretat Laboral podrà demanar de la sol·licitant l'aportació addicional d'altres documents o de dades aclaridores que crega necessaris per a resoldre sobre la sol·licitud presentada.
  
3. La competència per a la concessió o denegació de les ajudes previstes en aquesta ordre correspon al conseller d'Ocupació.
  
4. La resolució de concessió fixarà expressament la quantia de l'ajuda i incorporarà, si és procedent, les condicions i les obligacions que afecten el desenvolupament del projecte, i podrà establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos comptats des de la data en què l'expedient es trobe complet. Transcorregut el termini sense que hi haja recaigut resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què es refereixen els paràgrafs anteriors esgoten la via administrativa, i contra elles s'hi podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos a comptar des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen després de la citada concessió, i en especial els supòsits de:
  
- Canvis de titular.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la sol·licitud.
  
Article 9. Control de les accions
  
1. La Direcció General de Treball i Seguretat Laboral realitzarà el control i el seguiment dels projectes mitjançant les inspeccions que crega necessàries, i emetrà certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2.El beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.
  
Article 10. Pagament de les ajudes
  
1.El pagament de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. A l'efecte d'allò establit en el punt anterior, els beneficiaris, en el termini que es determine en la resolució de concessió de l'ajuda, i en tot cas amb anterioritat a l'1 d'octubre del 2000, hauran de presentar:
  
a) Factures de la despesa efectuada, d'acord amb la normativa vigent.
  
b) En els casos en què resulte exigible projecte tècnic, certificat d'obra expedida per un tècnic competent.
  
c) Acreditació, si és procedent, del compliment de les obligacions i condicions que s'hagueren establit en la resolució de la concessió de l'ajuda.
  
3.No serà subvencionable l'Impost sobre el Valor Afegit (IVA) satisfet per l'adquisició de béns i servicis i, en general, qualsevol impost pagat pel beneficiari.
  
Article 11. Minoració i resolució de les ajudes concedides
  
1.L'alteració d'alguna de les característiques del projecte aprovat, l'incompliment de condicions i terminis establits en la resolució, la falta d'execució parcial de la inversió, la insuficient justificació de les despeses efectivament realitzades i la concessió amb posterioritat a aquesta acció de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, o la falta de justificació de la realització del projecte, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'aquella. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
De conformitat amb allò que s'ha establit en la Llei 10/1.999, de 30 de desembre, de Pressupostos de la Generalitat Valenciana per a l'exercici 2.000, les ajudes previstes en aquesta ordre es finançaran a càrrec de la secció 13, programa 315.10, Condicions de Treball i Administració de les Relacions Laborals, línia 702, amb un import global màxim de 825.353.380 pessetes.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos, i quan no hagen transcorregut més de cinc anys des de la fi del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si hi manca, l'acreditació per altres mitjans dels requisits a què es refereix el document.
  
Disposicions finals
  
Primera
  
Es faculta el director general de Treball i Seguretat Laboral per a dictar les disposicions i adoptar les mesures que considere oportunes per al desenvolupament i aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 2 de maig de 2000
  
El conseller d'Ocupació,